CELEX: 52014XG0606(01)
Language: mt
Date: 2014-06-06 00:00:00
Title: Konklużjonijiet tal-Kunsill dwar ir-Riforma tal-Governanza tal-Unjoni Doganali tal-UE il-Kunsill tal-Unjoni Ewropea

6.6.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 171/1
            
         KONKLUŻJONIJIET TAL-KUNSILL DWAR IR-RIFORMA TAL-GOVERNANZA TAL-UNJONI DOGANALI TAL-UE IL-KUNSILL TAL-UNJONI EWROPEA
   2014/C 171/01
   IL-KUNSILL TAL-UNJONI EWROPEA,
   WAQT LI JFAKKAR:
   
               —
            
            
               l-impenn u l-kontribuzzjoni tal-Unjoni Doganali tal-UE għall-objettivi tal-Unjoni Ewropea kif jinsabu fl-Artikolu 2 tat-TUE;
            
         
               —
            
            
               li l-Unjoni Doganali tal-UE hija waħda mill-aktar eżempji ta’ suċċess tal-integrazzjoni Ewropea u l-politika Ewropea;
            
         
               —
            
            
               li filwaqt li l-Unjoni Doganali tal-UE hija sostnuta minn qafas legali b’saħħtu, u li din taqa’ taħt il-kompetenza esklużiva tal-Unjoni, ir-responsabbiltà għall-implimentazzjoni ta’ leġislazzjoni doganali, flimkien mal-kooperazzjoni għal dan il-għan, hija primarjament ir-responsabbiltà tal-Istati Membri;
            
         
               —
            
            
               fil-Komunikazzjoni tal-Kummissjoni Ewropea dwar l-Istat tal-Unjoni Doganali tal-UE tal-21 ta’ Diċembru 2012 (1) li tistieden lill-Parlament Ewropew u lill-Kunsill jibdew djalogu mal-partijiet interessati biex jiddefinixxu l-prijoritajiet u biex jirriformaw il-governanza tal-Unjoni Doganali tal-UE;
            
         
               —
            
            
               fil-Konklużjonijiet tal-Kunsill dwar il-Progress dwar l-Istrateġija għall-Evoluzzjoni tal-Unjoni Doganali tal-10 ta’ Diċembru 2012 (2) li fost l-oħrajn ġibdu l-attenzjoni fuq il-ħtieġa li titjieb il-governanza interna tal-Unjoni Doganali tal-UE, u fuq il-kooperazzjoni mal-aġenziji l-oħra u mas-settur privat, kif ukoll fuq il-ffukar fuq il-kondizzjonijiet u r-riżorsi biex jingħata l-aqwa servizz lill-operaturi;
            
         
               —
            
            
               fir-rapport tal-Grupp ta’ Ħidma ta’ Livell Għoli tad-Direttur Ġenerali li jindirizza l-isfidi u l-pariri tal-Komunikazzjoni tal-Kummissjoni dwar l-Istat tal-Unjoni Doganali tal-UE;
            
         
               —
            
            
               fl-involviment tal-Kummissjoni Ewropea biex tippreżenta pjan ta’ azzjoni għall-governanza tal-Unjoni Doganali tal-UE sal-2014;
            
         
               —
            
            
               li l-objettivi ġenerali ta’ governanza huma li titjieb l-effettività tal-funzjonament tal-Unjoni Doganali tal-UE u li dan isir bl-aktar mod kosteffiċjenti possibbli b’użu ekonomiku tar-riżorsi fil-livell tal-UE kif ukoll fil-livell tal-Istati Membri;
            
         WAQT LI JINNOTA:
   
               —
            
            
               li l-evoluzzjoni tal-Unjoni Doganali tal-UE f’termini ta’ volumi ta’ attività, fl-implimentazzjoni tat-teknoloġija tal-informazzjoni u fil-linji ta’ politika u l-leġislazzjoni kienet sinifikanti;
            
         
               —
            
            
               li l-konklużjonijiet tal-awtovalutazzjoni tal-amministrazzjonijiet doganali mwettqa fl-2010 talbu għal aġġornament u titjib tal-governanza u l-implimentazzjoni tal-Unjoni Doganali tal-UE;
            
         
               —
            
            
               il-konklużjonijiet tal-istudju tal-Kummissjoni dwar l-Evalwazzjoni tal-Unjoni Doganali tal-UE;
            
         
               —
            
            
               li l-ħtieġa għal rispons rapidu għall-ħtiġijiet ta’ politiki li qed jevolvu, għat-talbiet mill-partijiet interessati, u għall-ambjent globali tan-negozju li qed jinbidel, teħtieġ servizzi ta’ livell għoli fl-oqsma kollha tal-missjoni tal-Unjoni Doganali tal-UE u l-kejl tar-riżultati;
            
         
               —
            
            
               l-importanza ta’ interazzjoni mill-qrib mal-operaturi ekonomiċi u l-komunità tal-kummerċ bħala mezz ta’ appoġġ u faċilitazzjoni ta’ kummerċ leġittimu u l-iżvilupp ta’ strateġiji effettivi b’attenzjoni dovuta għall-mudelli ta’ negozju tagħhom;
            
         
               —
            
            
               Id-Dikjarazzjoni ta’ Ateni, maqbula mill-Kapijiet tal-Amministrazzjoni Doganali tal-Istati Membri tal-UE u d-DG TAXUD tal-Kummissjoni, fil-21 ta Marzu 2014, li nnotat appoġġ qawwi għall-konklużjonijiet tad-Diretturi Ġenerali tal-Grupp ta’ Ħidma ta’ Livell Għoli dwar il-Riforma tal-Governanza u, b’mod partikolari, li t-28 Stat Membru b’mod unanimu approvaw it-Termini ta’ Referenza tal-Grupp ta’ Polika Doganali, kif anness;
            
         WAQT LI JIRRIKONOXXI:
   
               —
            
            
               li l-miżuri mittieħda biex itejbu l-funzjonament tal-Unjoni Doganali tal-UE għandhom, fid-dawl tal-fatt li l-Unjoni Doganali tal-UE, inġenerali, tiffunzjona sew, ikunu inkrimentali fin-natura tagħhom u fil-bidu jibnu fuq strutturi u proċeduri eżistenti u jieħdu kont dovut tal-isfidi futuri għall-governanza doganali;
            
         
               —
            
            
               ir-rwol tal-Unjoni Doganali bħala l-awtorità ewlenija responsabbli mis-superviżjoni tal-kummerċ internazzjonali, u r-rwol tagħha fil-faċilitazzjoni tal-kummerċ, il-protezzjoni tal-interessi finanzjarji u s-soċjetà;
            
         
               —
            
            
               li r-rwol tad-dwana evolva b’mod sinifikanti fis-snin reċenti biex jinkludi firxa dejjem tikber ta’ kompiti f’oqsma oħra barra dak taż-żieda fir-rikavat u l-kuntrabandu u li huwa importanti li dan il-kontribut jiġi mifhum u appoġġat fil-livell politiku, inkluż fil-Kunsill tal-Ministri, u mill-pubbliku b’mod ġenerali;
            
         
               —
            
            
               l-importanza ta’ approċċ aktar integrat għall-iżvilupp tal-politika fl-oqsma kollha relatati mad-dwana bħala prijorità għal funzjonament aħjar tal-Unjoni Doganali;
            
         
               —
            
            
               il-limitazzjonijiet finanzjarji u tar-riżorsi għall-Istati Membri fl-implimentazzjoni ta’ politiki ġodda u l-iżvilupp tas-sistemi tal-IT;
            
         JISTIEDEN LILL-KUMMISSJONI U LILL-ISTATI MEMBRI
   
               —
            
            
               biex jiżguraw l-ekwivalenza tar-riżultati fl-implimentazzjoni tal-leġislazzjoni doganali u biex itejbu l-kejl tal-prestazzjoni bid-definizzjoni tal-oqsma rilevanti u l-iżvilupp ta’ indikaturi tal-prestazzjoni ewlenin (KPIs) xierqa;
            
         
               —
            
            
               biex jiżviluppaw kooperazzjoni effettiva u kosteffiċjenti aktar mill-qrib u fejn possibbli, azzjoni komuni bejn l-Istati Membri u bejn l-Istati Membri u l-Kummissjoni. F’dan il-kuntest, skambji ta’ prattika tajba għandhom ikunu ssupplementati bil-kunsiderazzjoni ta’ oqsma konkreti fejn kooperazzjoni aktar mill-qrib u azzjoni komuni ser jagħtu benefiċċji tanġibbli lill-Istati Membri u lill-UE bħala unità sħiħa, inkluż bil-ġabra tar-riżorsi fl-implimentazzjoni tal-proċedura doganali. L-azzjoni komuni tista’ tinbeda mill-Istat Membru li hu lest li jinvolvi lilu nnifsu f’kooperazzjoni aktar profonda bl-involviment xieraq tal-Kummissjoni, u għandu jkun hemm kamp ta’ applikazzjoni ċar, u tkun ibbażata fuq każijiet kummerċjali tajbin u fuq strumenti legali u kompetenzi xierqa u għandha ssaħħaħ il-kompetittività tal-UE;
            
         
               —
            
            
               biex jiżviluppaw strateġija fit-tul u koerenti rigward sistemi tal-IT li jkunu ġestiti u operati b’mod komuni fl-oqsma kollha li jirrigwardaw id-dwana, b’kont meħud tar-riżorsi limitati u tal-implikazzjonijiet finanzjarji;
            
         
               —
            
            
               biex jieħdu l-miżuri xierqa biex isaħħu l-interazzjoni u l-koordinazzjoni tal-awtoritajiet tad-Dwana ma’ aġenziji oħra attivi fil-qasam tal-faċilitazzjoni tal-kummerċ u s-sikurezza u sigurtà tal-katina ta’ provvista internazzjonali;
            
         
               —
            
            
               biex jagħmlu l-isforzi meħtieġa biex jinkiseb approċċ aktar integrat għall-iżvilupp tal-politika fl-oqsma kollha relatati mad-dwana, fil-livell tal-UE u tal-Istati Membri;
            
         
               —
            
            
               biex jiżguraw interazzjoni b’saħħitha u sistematika tal-awtoritajiet doganali mal-komunità kummerċjali fil-livell tal-UE u tal-Istati Membri, biex jiġu ppreparati soluzzjonijiet li huma kompatibbli mal-mudelli ta’ negozju kummerċjali u doganali u l-istandards internazzjonali;
            
         JISTIEDEN LILL-KUMMISSJONI
   
               —
            
            
               F’kooperazzjoni mill-qrib mal-Istati Membri biex tirrieażamina u tirrazzjonalizza l-korpi u l-gruppi esperti involuti fl-implimentazzjoni tal-Unjoni Doganali tal-UE fil-livell tal-UE;
            
         
               —
            
            
               Biex tapprova t-termini ta’ referenza annessi għall-Grupp dwar il-Politika Doganali;
            
         JISTIEDEN LILL-GRUPP DWAR IL-POLITIKA DOGANALI
   
               —
            
            
               Biex jimplimenta b’effett immedjat it-termini ta’ referenza annessi tal-Grupp dwar il-Politika Doganali;
            
         JISTIEDEN LILL-ISTATI MEMBRI U LILL-PRESIDENZI FUTURI,
   
               —
            
            
               Biex jistudjaw u jevalvaw l-opzjonijiet għal użu aktar strateġiku tal-gruppi ta’ ħidma relatati mad-dwana u l-aħjar pożizzjonament fl-istruttura tal-Kunsill, inkluż il-mekkaniżmu ta’ rappurtar u jekk meħtieġ jipprovdu proposta lill-Kunsill skont kif adatt;
            
         
               —
            
            
               Biex jieħdu l-inizzjattivi xierqa biex isaħħu r-rwol tad-dwana fil-livell politiku, fil-Kunsill.
            
         
      (1)  COM(2012) 791
   
      (2)  ĠU. C80, 19.3.2013, p. 11
   
   
      ANNESS I
      Grupp dwar il-Politika Doganali (GPD)
      Termini ta’ referenza
      
         Sħubija
      
      Grupp dwar il-Politika Doganali huwa magħmul mid-Diretturi Ġenerali tad-Dwana f’kull Stat Membru tal-Unjoni Ewropea u l-Kummissjoni Ewropea. Il-GPD huwa ppresedut mill-Kummissjoni Ewropea.
      
         Rwol
      
      Ir-rwol tal-GPD huwa li
      
                  —
               
               
                  jipprovdi parir strateġiku ta’ politika lill-Kummissjoni Ewropea fi kwistjonijiet ta’ politika doganali u dwar kif jista’ jiġi msaħħaħ l-operat tal-Unjoni Doganali tal-UE;
               
            
                  —
               
               
                  jipprovdi tmexxija kolleġjali għall-operat effettiv u effiċjenti tal-Unjoni Doganali tal-UE, inkluż tmexxija dwar kwistjonijiet ta’ implimentazzjoni ta’ politika operazzjonali;
               
            
                  —
               
               
                  jikkondividi l-aħjar prattiki u informazzjoni dwar riskji emerġenti u l-isfidi ta’ konformità;
               
            
                  —
               
               
                  jipprovdi sorveljanza, direzzjoni u gwida strateġika għax-xogħol ta’ bosta kumitati u gruppi ta’ Dwana 2020, inkluż is-soluzzjonijiet għad-differenzi ta’ opinjonijiet li jistgħu jirriżultaw mix-xogħol ta’ kumitati jew gruppi oħra, u jagħti pariri lill-Kummissjoni dwar il-ħtieġa tal-istabbiliment jew it-tneħħija ta’ kumitati jew gruppi, abbażi ta’ evalwazzjoni tal-valur ta’ xogħolhom;
               
            
                  —
               
               
                  jipprovdi forum għal diskussjoni strateġika bikrija ta’, fost l-oħrajn;
                  
                              —
                           
                           
                              inizjattivi ġodda emerġenti jew ippjanati ta’ politika doganali jew leġislazzjoni ppjanata li ser tibdel jew tħalli impatt fuq il-politika doganali eżistenti jew taffettwa l-proċeduri operazzjonali;
                           
                        
                              —
                           
                           
                              kwistjonijiet ta’ implimentazzjoni tal-politika operazzjonali li jirriżultaw minn leġislazzjoni ġdida;
                           
                        
                              —
                           
                           
                              kwistjonijiet li ser iħallu impatt fl-organizzazzjoni tal-Istati Membri, il-ġestjoni tar-riżorsi umani, inkluż it-taħriġ u l-programmi edukattivi, il-baġit jew il-kapaċità;
                           
                        
                              —
                           
                           
                              l-għażla għall-bidu u l-evalwazzjoni tal-azzjonijiet ta’ monitoraġġ u r-riżultati;
                           
                        
                              —
                           
                           
                              il-kwistjonijiet kollha l-oħra li jista’ jkun hemm qbil dwarhom mill-membri tal-GPD bħala ta’ natura strateġika u li jkunu fil-kamp ta’ applikazzjoni tar-rwol tal-GPD.
                           
                        
            Il-Kummissjoni Ewropea, fil-kuntest tar-rwol maqbul tal-GPD, ser tfittex, fi żmien xieraq, parir mill-Istati Membri dwar kwistjonijiet rilevanti.
      
         Laqgħat
      
      Il-laqgħat tal-GPD ser iseħħu minn tal-anqas tliet darbiet fis-sena, jew aktar frekwenti skont kif meħtieġ. Il-Kummissjoni Ewropea ser tipprepara l-aġenda għal-laqgħat f’konsultazzjoni mal-Istati Membri u b’kont meħud tar-rwol tal-GPD.
      
         Aġendi u Regoli ta’ Proċedura
      
      L-aġenda tal-GPD ser tikkonsisti f’punti “A” u f’punti “B”. Il-Punti “A” fuq l-aġenda huma biss għall-informazzjoni u ser ikunu s-suġġett biss ta’ dokument li jiġi ċċirkolat qabel il-laqgħa lill-membri tal-GPD. Il-punti “A” fuq l-aġenda mhux ser ikunu s-suġġett ta’ preżentazzjoni jew diskussjoni fil-laqgħa sakemm Stat Membru jew il-Kummissjoni Ewropea ma jagħtux ġimgħa avviż qabel il-laqgħa li l-kwistjoni ser tkun is-suġġett ta’ diskussjoni u jindikaw b’mod ċar in-natura u l-iskala tal-kwistjoni li ser tkun diskussa. Il-punti “B” fuq l-aġenda qegħdin hemm għad-diskussjoni u deċiżjoni.
      Talba minn Stat Membru għall-inklużjoni ta’ punt bħala punt “B” fuq l-aġenda, ħlief meta dan il-punt ma jkunx jaqa’ b’mod ċar taħt il-kompetenza tal-GPD, ser jiġi akkomodat fl-aġenda ta’ laqgħa li jmiss tal-GPD.
      Talba minn tal-anqas 25 % tal-membri tal-GPD għal rapport mill-Kummissjoni Ewropea dwar kwistjoni speċifika jew suġġett rilevanti għar-rwol tal-GPD, ħlief f’ċirkustanzi eċċezzjonali kif maqbula mill-GPD, ser jitqiegħed fuq l-aġenda mill-Kummissjoni Ewropea u f’perijodu ta’ żmien biex jiġi diskuss mal-GPD.
   
   
      ANNESS II
      
         Id-Dikjarazzjoni ta’ Ateni dwar ir-Riforma tal-Governanza tal-Unjoni Doganali tal-UE
         Seminar ta’ livell għoli dwar ir-Riforma tal-Governanza tal-Unjoni Doganali tal-UE
         IL-KAPIJIET TAL-AMMINISTRAZZJONIJIET DOGANALI TAL-ISTATI MEMBRI U D-DG TAXUD TAL-KUMMISSJONI EWROPEA, FIL-LAQGĦA TAL-20-21 TA’ MARZU 2014 F’ATENI,
         WAQT LI JFAKKRU
         l-impenn u l-kontribuzzjoni tal-Unjoni Doganali tal-UE għall-objettivi tal-Unjoni Ewropea kif jinsabu fl-Artikolu 2 tat-TUE;
         fil-Komunikazzjoni tal-Kummissjoni Ewropea dwar l-Istat tal-Unjoni Doganali tal-UE tal-21 ta’ Diċembru 2012 (COM(2012)791) li tistieden lill-Parlament Ewropew u lill-Kunsill biex jibdew djalogu mal-partijiet interessati biex jiddefinixxu l-prijoritajiet u biex jirriformaw il-governanza tal-Unjoni Doganali tal-UE;
         fil-Konklużjonijiet tal-Kunsill dwar l-Evoluzzjoni tal-Unjoni Doganali tal-UE tad-19 ta’ Marzu 2013 li ġibdu l-attenzjoni fuq il-ħtieġa li titjieb il-governanza interna tal-Unjoni Doganali tal-UE, u fuq il-kooperazzjoni mal-aġenziji l-oħra u mas-settur privat, kif ukoll fuq il-ffukar fuq il-kondizzjonijiet u r-riżorsi biex jingħata l-aqwa servizz lill-operaturi;
         li l-Unjoni Doganali tal-UE hija waħda mill-aktar eżempji ta’ suċċess tal-integrazzjoni Ewropea u l-politika Ewropea;
         li filwaqt li l-Unjoni Doganali tal-UE hija sostnuta minn qafas legali b’saħħtu, u li din taqa’ taħt il-kompetenza esklużiva tal-Unjoni, ir-responsabbiltà għall-implimentazzjoni ta’ leġislazzjoni doganali, flimkien mal-kooperazzjoni għal dan il-għan, hija primarjament fir-responsabbiltà tal-Istati Membri;
         id-dikjarazzjonijiet preċedenti tal-kapijiet tal-amministrazzjonijiet doganali nazzjonali bil-għan ta’ dibattitu fuq modi ġodda possibbli ta’ kollaborazzjoni fost l-Istati Membri u bejniethom u l-Kummissjoni biex jirriformaw il-governanza tal-Unjoni Doganali tal-UE (eż. fi Praga, Ruka);
         fir-rapport tal-Grupp ta’ Ħidma ta’ Livell Għoli tad-Direttur Ġenerali li jindirizza l-isfidi u l-pariri tal-Komunikazzjoni tal-Kummissjoni dwar l-Istat tal-Unjoni Doganali tal-UE;
         fl-involviment tal-Kummissjoni Ewropea biex tippreżenta pjan ta’ azzjoni għall-governanza tal-Unjoni Doganali tal-UE sal-2014;
         li l-objettivi ġenerali ta’ governanza huma li titjieb l-effettività tal-funzjonament tal-Unjoni Doganali tal-UE u li dan isir bl-aktar mod kosteffiċjenti possibbli b’użu ekonomiku tar-riżorsi fil-livell tal-UE kif ukoll fil-livell tal-Istati Membri;
         l-importanza ta’ interazzjoni mill-qrib mal-operaturi ekonomiċi u l-komunità tal-kummerċ bħala mezz ta’ appoġġ u faċilitazzjoni ta’ kummerċ leġittimu u l-iżvilupp ta’ strateġiji effettivi b’attenzjoni dovuta għall-mudelli ta’ negozju tagħhom.
         WAQT LI JINNUTAW
         li l-evoluzzjoni tal-Unjoni Doganali tal-UE f’termini ta’ volumi ta’ attività, fl-implimentazzjoni tat-teknoloġija tal-informazzjoni u fil-linji ta’ politika u l-leġislazzjoni kienet sinifikanti;
         li l-konklużjonijiet tal-“awtovalutazzjoni” tal-amministrazzjonijiet doganali mwettqa fl-2010 talbu għal aġġornament u titjib tal-governanza u l-implimentazzjoni tal-Unjoni Doganali tal-UE;
         il-konklużjonijiet tal-istudju dwar l-Evalwazzjoni tal-Unjoni Doganali tal-UE;
         li l-ħtieġa għall-aġilità fi sfond ta’ ħtiġijiet ta’ politiki li qed jevolvu, it-talbiet mill-partijiet interessati u l-ambjent globali tan-negozju li qed jinbidel, jeħtieġu li jibqgħu jipprovdu servizzi ta’ livell għoli fl-oqsma kollha tal-missjoni tal-Unjoni Doganali tal-UE u jtkejlu r-riżultati;
         li hemm appoġġ qawwi għall-konklużjonijiet tad-Diretturi Ġenerali tal-Grupp ta’ Ħidma ta’ Livell Għoli u, b’mod partikolari, it-28 Stat Membru unanimament approvaw it-Termini ta’ Referenza tal-Grupp dwar il-Politika Doganali kif anness.
         B’DAN F’MOĦĦHOM, HUMA U JIRRIEŻAMINAW IL-GOVERNANZA TAL-UNJONI DOGANALI TAL-UE JAQBLU DAN LI ĠEJ:
         li l-miżuri mittieħda biex itejbu l-funzjonament tal-Unjoni Doganali tal-UE għandhom, fid-dawl tal-fatt li l-Unjoni Doganali tal-UE, inġenerali, tiffunzjona sew, ikunu inkrimentali fin-natura tagħhom u fil-bidu jibnu fuq strutturi u proċeduri eżistenti;
         Abbażi ta’ dan, għandha tingħata attenzjoni partikolari għal dan li ġej:
         
            L-iżgurar ta’ riżultati ekwivalenti fl-implimentazzjoni tal-leġislazzjoni doganali
         
         Leġislazzjoni uniformi u implimentazzjoni armonizzata huma vitali għall-funzjonament effettiv tal-Unjoni Doganali tal-UE, u huwa importanti li jingħataw riżultati ekwivalenti, u f’dan ir-rigward jitjieb il-kejl tal-prestazzjoni billi jkunu definiti l-oqsma rilevanti u jiġu żviluppati indikaturi tal-prestazzjoni ewlenin (KPIs) xierqa.
         
            L-iżvilupp ta’ kooperazzjoni aktar mill-qrib u azzjoni komuni
         
         Bla dubju hemm potenzjal għal kooperazzjoni aktar mill-qrib bejn l-Istati Membri. It-titjib tal-effettività b’mod kosteffiċjenti jitlob li l-Istati Membri u l-Kummissjoni jikkunsidraw l-oqsma konkreti fejn il-kooperazzjoni u l-azzjoni komuni ser jagħtu benefiċċji lill-Istati Membri u lill-UE bħala unità sħiħa. Skambji ta’ prattiki tajbin għandhom ikunu ssupplementati bil-kunsiderazzjoni u l-organizzazzjoni ta’ azzjoni komuni, b’mod partikolari fl-oqsma li ġejjin: it-taħriġ tal-uffiċċjali doganali; proċeduri simplifikati u l-AEO; il-ġestjoni tar-riskju u l-ġestjoni tal-kriżijiet; deċiżjonijiet bil-quddiem konsistenti pereżempju informazzjoni tariffarja u dwar l-oriġini vinkolanti; prattiki ta’ valutazzjoni konsistenti; interoperabbiltà tas-sistemi tal-IT li jużaw approċċ ibridu.
         Jaf ikun meħtieġ li tittieħed azzjoni komuni appoġġata minn każ kummerċjali, b’involviment xieraq tal-Kummissjoni, mill-Istati Membri li huma lesti li jkunu involuti f’kooperazzjoni aktar profonda, inkluż bil-ġabra ta’ riżorsi fl-implimentazzjoni tal-proċeduri doganali, li jwasslu għall-iffrankar sinifikanti fil-livell tal-Istati Membri u tal-UE.
         
            L-istabbiliment ta’ viżjoni u strateġija fit-tul għall-IT
         
         Hemm ħtieġa li tkun żviluppata strateġija fit-tul u koerenti fir-rigward ta’ appoġġ tal-IT ġestit u operat b’mod komuni f’oqsma relatati mad-dwana, b’kont meħud tal-limitazzjonijiet tar-riżorsi u l-implikazzjonijiet finanzjarji.
         
            Il-koinvolġiment ma’ awtoritajiet oħra
         
         L-Unjoni Doganali hija l-awtorità ewlenija responsabbli għas-superviżjoni tal-kummerċ internazzjonali. Approċċ aktar integrat għall-iżvilupp tal-politika li jinvolvi sforz konġunt mill-Kummissjoni u l-Istati Membri huwa prijorità ewlenija għall-funzjonament aħjar tal-Unjoni Doganali. L-interazzjoni u l-koordinazzjoni tad-dwani ma’ aġenziji oħra huwa fundamentali għall-effettività u jista’ wkoll iġib benefiċċji fl-użu ta’ riżorsi skarsi.
         
            L-iżgurar ta’ interazzjoni mill-qrib mal-komunità kummerċjali
         
         F’dinja ta’ interdipendenza kummerċjali u katini ta’ provvista li dejjem qed jiżdiedu, l-effettività tad-dwana hija ġġudikata mhux biss abbażi tal-protezzjoni li tipprovdi lis-soċjetà u l-finanzi pubbliċi iżda wkoll skont il-veloċità li biha tittratta l-kummerċ leġittimu. Governanza tajba tal-Unjoni Doganali tal-UE teħtieġ interazzjoni b’saħħitha u sistematika tal-awtoritajiet doganali mal-komunità kummerċjali fil-livell tal-UE u l-Istati Membri, biex jiġu ppreparati soluzzjonijiet li huma kompatibbli mal-mudelli ta’ negozju u l-istandards internazzjonali.
         
            L-elevazzjoni tal-profil politiku tad-dwana
         
         Ir-rwol tad-dwana evolva b’mod sinifikanti fis-snin reċenti biex jinkludi firxa dejjem ikbar ta’ kompiti f’oqsma oħra lil hinn miż-żieda fir-rikavat u l-kuntrabandu. Huwa importanti li dan il-kontribut jinftiehem kif suppost u jkun appoġġat fil-livell politiku, inkluż fil-Kunsill tal-Ministri, u mill-pubbliku inġenerali. F’dan ir-rigward, għandu jinbeda studju dwar użu strateġiku aktar effiċjenti għall-gruppi ta’ ħidma tal-Kunsill li huma dwar id-dwana u l-aħjar pożizzjonament fl-istruttura tal-Kunsill ta’ dawn il-gruppi ta’ ħidma.
         Biex jirnexxu dawn il-prijoritajiet jeħtieġ it-tisħiħ tal-koordinazzjoni tal-politika doganali fl-UE. Dan jeħtieġ “bidu ġdid” b’rieżami u razzjonalizzazzjoni tal-korpi u l-gruppi esperti involuti fl-implimentazzjoni tal-Unjoni Doganali tal-UE fil-livell tal-UE. Fl-implimentazzjoni tat-termini ta’ referenza annessi, il-Grupp dwar il-Politika Doganali, li jagħti l-pariri lill-Kummissjoni dwar kwistjonijiet ta’ politika doganali għandu jkun proattiv u jiffoka fuq l-istrateġija għat-triq ‘il quddiem u fuq l-implimentazzjoni operazzjonali pass pass.
         
            Ikunu jilqgħu l-adozzjoni tal-konklużjonijiet tal-Kunsill dwar il-Komunikazzjoni dwar l-Istat tal-Unjoni Doganali tal-UE.